Document ID: 31987R3988

Ir-Regolament tal-Kummissjoni (KEE) Nru 3988/87
tat-22 ta' Diċembru 1987
li jemenda ċerti miżuri rigward l-applikazzjoni ta' l-organizzazzjoni komuni tas-swieq fis-settur tal-laħam taċ-ċanga minħabba l-introduzzjoni tan-Nomenklatura Magħquda
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u ta' l-istatistika tat-Tariffa Komuni Doganali [1], emendata bir-Regolament (KEE) Nru 3985/87 [2], u partikolarment it-tieni subparagrafu ta' l-Artikolu 15 (1) tiegħu,
Wara li kkunsidrat ir-Regolament tal-Kunsill (KEE) Nru 3905/87 tat-22 ta' Diċembru 1987 li jemenda r-Regolament (KEE) Nru 805/68 dwar l-organizzazzjoni komuni tas-suq fil-laħam taċ-ċanga u l-vitella [3] u partikolarment l-Artikolu 2 tiegħu,
Billi, skond it-tieni subparagrafu ta' l-Artikolu 15 (1) tar-Regolament (KEE) Nru 2658/87, addattamenti ta' natura teknika ta' l-atti tal-Komunità bl-użu tan-Nomenklatura Magħquda għandhom jitwettqu mill-Kummissjoni; billi emendi ta' sustanza għandhom jitwettqu b'mod konformi mal-proċedura stabbilita fl-Artikolu 27 tar-Regolament tal-Kunsill (KEE) Nru 805/68 [4] bis-saħħa ta' l-Artikolu 2 tar-Regolament (KEE) Nru 3905/87;
Billi numru kbir ta' miżuri fis-settur tal-laħam taċ-ċanga u tal-vitella għandhom ikunu addattati fil-livell tekniku kif ukoll f’dak li jirrigwardja ċerti punti sostantivi sabiex titqies l-utilizzazzjoni tan-Nomenklatura Magħquda l-ġdida msejsa fuq is-sistema armonizzata tad-designazzjoni u l-kodifika ta' l-oġġetti li jkunu waslu li jieħdu l-post tal-Konvenzjoni tal-15 ta' Diċembru 1950 dwar in-Nomenklatura għall-klassifikazzjoni ta' l-oġġetti fit-tariffi doganali,
Billi minħabba n-numru u l-kontenut tat-testi li jeħtieġu din il-modifika huwa rakkomandabbli li l-emendi kollha meħtieġa jerġgħu jiġu gruppati mill-ġdid, f'Regolament wieħed;
Billi, ċerti oġġetti/ħaġiet għall-kalkolazzjoni li għandhom jidhru f'unitajiet tal-kontijiet fil-miżuri msemmija għandhom jiġu espressi fl-ECU bl-użu tal-koeffiċjent ta' 1,208953 li hemm referenza dwaru fl-Artikolu 13 tar-Regolament tal-Kunsill (KEE) Nru 1676/85 [5] kif l-aħħar emendat bir-Regolament (KEE) Nru 1636/87 [6];
Billi l-miżuri li hemm provvediment dwarhom f'dan ir-Regolament għall-applikazzjoni ta’ l-Artikolu 2 tar-Regolament (KEE) Nru 3905/87 huma bi qbil ma’ l-opinjoni tal-Kumitat ta’ Ġestjoni tal-Laħam taċ-Ċanga u l-Vitella,
ADOTTAT DAN IR-REGOLAMENT:
Artikolu 1
Ir-Regolament tal-Kummissjoni (KEE) Nru 586/77 tat-18 ta' Marzu 1977 li jistabbilixxi r-regoli għall-applikazzjoni ta’ levies fuq il-laħam taċ-ċanga u l-vitella u li jemenda r-Regolament tal-Kunsill (KEE) Nru 950/68 dwar it-Tariffa Komuni Doganali [7], kif l-aħħar emendat bir-Regolament (KEE) Nru 3114/83 [8], huwa hawnhekk emendat kif ġej:
1. L-Artikolu 6 huwa mibdul b'dan li ġej:
"Artikolu 6
Għal-laħam tal-friża li jidħol fis-subintestaturi 020210 u 02022010 u speċifikat fil-(b) ta' l-Anness mar-Regolament (KEE) Nru 805/68:
(a) il-koeffiċjent li hemm referenza dwaru fl-Artikolu 11(2)(a) tiegħu għandu jkun ta' 1,69;
(b) is-somma ta' rata waħda li hemm referenza dwarha fl-Artikolu 11 (2) (b) tiegħu għandha tkun ta' 6,65 ECU għal kull 100 kilogram."
2. Fl-Artikolu 9 l-ewwel paragrafu jiġi mibdul b'dan li ġej:
"1. Għall-iskopijiet tal-levies,
(a) "Il-karkassi ta’ l-annimali tal-fart", għall-iskopijiet tas-subintestaturi 020110 u 020210 tan-Nomenklatura Magħquda tfisser il-karkassi sħaħ ta’ l-annimali maqtula wara li jkun tneħħielhom id-demm, ġew evixxerati u tneħħitihom il-ġilda, importati bl-irjus jew mingħajrhom, bis-saqajn jew mingħajrhom, u bir-raċanċ l-ieħor imwaħħal magħhom jew le. Meta l-karkassi jiġu importati mingħajr l-irjus, dawn ta' l-aħħar għandhom ikunu sseparata mill-karkassa fl-għaksa atlojdo-oċċipitali. Meta jkunu importati mingħajr is-saqajn, dawn ta' l-aħħar iridu jkunu ġew maqtugħa mill-għekiesi karpo-metakarpali jew tarso-metakarsali; il-"karkassa" tinkludi l-parti tas-sider bl-ispalla tal-karkassa li tikkomprendi l-għadam kollu u l-għadma ta’ l-għonq, l-għonq u l-ispalla b'mhux iktar minn 10 pari ta' kustilji;
(b) "Nofs karkassi ta’ l-annimali tal-fart", għall-iskopijiet tas-subintestaturi 020110 u 020210 tan-Nomenklatura Magħquda tfisser il-prodott li jirriżulta mill-qasma simmetrika tal-karkassa sħiħa miċ-ċentru ta' kull rukkell ċerviku, dorsali, lumbari u sakrali tas-sinsla u minn ġoċ-ċentru ta' l-isternu tas-simfisi iskjo-pubiku; in-"nofs karkassa" tinkludi l-parti ta' quddiem li tikkomprendi l-għadam kollu u l-għadma ta’ l-għonq, l-għonq u l-ispalla b'aktar minn 10 kustilji
(ċ) "Il-kwarti kkumpensati", għall-iskopijiet tas-subintestaturi 02012011, 02012019 u 02022010 tan-Nomenklatura Magħquda tikkonsisti minn jew:
- il-kwarti tas-sider jikkomprendu l-għadam kollu u l-għadma ta’ l-għonq, l-għonq u l-ispalla, u maqtugħin ma' l-għaxar kustilja; u l-kwartijiet tad-dahar jikkomprendu l-għadam kollu u l-wirk u l-kustilja tal-flett, u maqtugħin mat-tielet kustilja; jew
- il-kwarti tas-sider jikkomprendu l-għadam kollu u l-għadma ta’ l-għonq, l-għonq u l-ispalla, maqtugħa mal-ħames kustilja bil-ġenb u s-sider imwaħħla; u l-kwatri ta' wara jikkomprendu l-għadam kollu u l-wirk u l-kustilja tal-flett, u maqtugħa mat-tmien kustilja.
Il-kwarti tas-sider u l-kwarti tad-dahar jikkostitwixxu l-"kwarti kumpensati" iridu jiġu importati fl-istess waqt u f'numri egwali u l-piż totali tal-kwarti tas-sider irid ikun l-istess bħal dak tal-kwarti tad-dahar; b’dankollu, hija mħollija differenza bejn il-piż taż-żewġ partijiet tal-kunsinja basta iżda li dan ma jeċċedix il-5 % tal-piż ta' l-itqal parti (il-kwarti tas-sider jew il-kwarti tad-dahar);
(d) "Il-kwarti tas-sider mhux separati", għall-iskopijiet tas-subintestaturi 02012031, 02012039, u 02022030 tan-Nomenklatura Magħquda tfisser il-kwart tas-sider tal-karkassa li jikkomprendi l-għadam kollu u l-għadma ta’ l-għonq, l-għonq u l-ispalla, b'minimu ta' erba' pari kustilji u massimu ta' 10 pari kustilji (bl-ewwel erba' pari kustilji sħaħ, filwaqt li l-oħrajn jistgħu jkunu maqtugħa) bil-ġenb irqiq jew mingħajru;
(e) "Il-kwarti separati tas-sider", għall-iskopijiet tas-subintestaturi 02012031, 02012039 u ex02022030 tan-Nomenklatura Magħquda tfisser il-parti tas-sider tan-nofs karkassa li tikkomprendi l-għadam kollu u l-għadma ta’ l-għonq, l-għonq u l-ispalla, b'minimu ta' erba' kustilji u massimu ta' 10 kustilji (bl-ewwel erba' kustilji sħaħ u l-oħrajn jistgħu jkunu maqtugħa) bil-ġenb irqiq jew mingħajru;
(f) "Il-kwarti tad-dahar mhux separati", għall-iskopijiet tas-subintestaturi 02012051, 02012059 u 02022050 tan-Nomenklatura Magħquda tfisser il-parti tad-dahar tal-karkassa li tikkomprendi l-għadam kollu u l-wirk u l-kustilja tal-flett, inkluż il-flett, b'minimu ta' tliet pari kustilji sħaħ jew maqtugħin mingħajr ix-xikel u jew bil-ġenb l-irqiq jew mingħajru;
(g) "Il-kwarti separati tad-dahar", għall-iskopijiet tas-subintestaturi 02012051, 02012059 u 02022050 tan-Nomenklatura Magħquda, il-parti tad-dahar tan-nofs-karkassa li tikkomprendi l-għadam kollu tan-nofs-karkassa u l-wirk u l-kustilja tal-flett inkluż il-flett, b'minimu ta' tliet kustilji sħaħ jew imqatta’ bix-xikel jew mingħajru u bil-ġenb irqiq jew mingħajru;
(h) Il-qatgħat min-naħa ta’ "l-għonq" u "mill-iskapula u l-ispalla", għall-iskopijiet tas-subintestatura 02023050, tan-Nomenklatura Magħquda jfissru l-parti tad-dahar tal-kwart tas-sider, inkluża l-parti ta' fuq tal-kwart tas-sider, inkluża l-parti ta' fuq ta' l-ispalla, miksuba mill-parti tas-sider b'minimu ta' erba' kustilji u massima ta' 10 kustilji b'qasma matul linja dritta mill-ponta fejn l-ewwel kustilja tingħaqad ma' l-ewwel segment ta' l-isternu sal-ponta tar-riflessjoni tad-dijaframma fuq l-għaxar kustilja;
(i) Il-qatgħa tas-"sidra", għall-iskopijiet tas-subintestatura 02023050 tan-Nomenklatura Magħquda tfisser il-parti ta' isfel tal-kwart tas-sider li tikkomprendi t-tarf taż-żokra tas-sidra u t-tarf tal-punt tas-sidra;
(j) "Laħam ieħor jew raċanċ ieħor tal-laħam imħejjija jew priservati, mhux imsajrin", għall-iskopijiet tas-subintestaturi 16025010 and 16029061, tfisser il-prodotti li ma jkunux ġew soggetti għall-ebda trattament tas-sħana jew li jkunu ġew soġġetti għal trattament ta' sħana mhux suffiċjenti biex jassigura li jagħqdu l-proteini tal-laħam fil-prodott kollu u li għalhekk juru traċċi ta' likwidu fir-roża fuq il-wiċċ maqtugħ meta l-prodott jinqata' matul linja li tgħaddi mill-aktar parti ħoxna tiegħu."
3. L-Artikolu 14 huwa mħassar.
4. L-Annessi I u II huma mibdula bl-Annessi I u II ta' dan ir-Regolament.
Artikolu 2
L-Artikolu 1 (1) (b) tar-Regolament tal-Kummissjoni (KEE) Nru 2182/77 tat-30 ta' Settembru 1977 li jistabbilixxi regoli dettaljati għall-bejgħ tal-laħam tal-friża mill-ħażniet ta' l-intervent sabiex jiġi proċessat fil-Komunità u li jemenda r-Regolament (KEE) Nru 1687/76 [9], kif l-aħħar emendat bir-Regolament (KEE) Nru 1809/87 [10], huwa hawnhekk mibdul b'dan li ġej:
"(b) il-prodotti oħra kif definiti fl-Artikolu 2 (6) ta' l-istess Regolament, jew il-prodotti li jidħlu fis-subintestatura 02102090 tan-Nomenklatura Magħquda."
Artikolu 3
L-Anness II, il-punt 1 tar-Regolament tal-Kummissjoni (KEE) Nru 2226/78 tal-25 ta' Settembru 1978 li jistabbilixxi regoli dettaljati għall-applikazzjoni tal-miżuri ta' l-intervent fis-settur tal-laħam taċ-ċanga u l-vitella u li jħassar ir-Regolamenti (KEE) Nru 1896/73 u (KEE) Nru 2630/75 [11], kif l-aħħar emendat bir-Regolament (KEE) Nru 3350/87 [12], huwa mibdul b'dan li ġej:
"1. Il-laħam ta’ l-annimali adulti tal-fart, frisk jew imkessaħ, (ta' l-intestatura Nru 0201 tan-Nomenklatura Magħquda) fl-għamla ta' karkassi, nofs karkassi jew kwarti kumpensati, il-kwarti tas-sider jew il-kwarti tad-dahar minn annimali maqtula mhux iktar minn sitt ijiem qabel."
Artikolu 4
L-Artikolu 2 (5) tar-Regolament tal-Kummissjoni (KEE) Nru 1136/79 tat-8 ta' Ġunju 1979 li jistabbilixxi regoli dettaljati għall-applikazzjoni ta’ l-arranġamenti għall-importazzjoni speċjali ta’ ċerti tipi ta' laħam taċ-ċanga ffriżat intiż għall-ipproċessar u li jħassar ir-Regolament (KEE) Nru 572/78 [13] kif l-aħħar emendat bir-Regolament (KEE) Nru 1121/87 [14] huwa mibdul b'dan li ġej:
"5. Għall-iskopijiet ta' l-Artikolu 14 (1) (a) tar-Regolament (KEE) Nru 805/68 il-kelma "priser" tfisser il-prodotti li jidħlu fis-subintestatura 16025090 tan-Nomenklatura Magħquda, li jkun fihom skond l-użin 20 % jew aktar ta' laħam ta’ l-annimali tal-fart, mingħajr ir-raċanċ u x-xaħam, li fihom iċ-ċanga u l-ġelatina jwasslu għal mill-anqas 85 % tal-piż nett totali.
B’danakollu, prodotti li jkunu ġew ipproċessati fi stabbiliment tal-bejgħ bl-imnut jew tal-bejgħ ta' l-ikel u offruti għall-bejgħ lill-konsumatur finali m’għandhomx ikunu meqjusa bħala "priserv"."
Artikolu 5
Ir-Regolament tal-Kummissjoni (KEE) Nru 1544/79 ta' l-24 ta' Lulju 1979 dwar l-għoti ta' rifużjoni fuq l-esportazzjoni għall-annimali tal-fart tar-razza pura għat-tagħmir [15] huwa hawnhekk emendat kif ġej:
1. L-Artikolu 1 huwa mibdul b'dan li ġej:
"Artikolu 1
Għall-iskopijiet tal-konċessjoni ta' rifużjoni fuq l-esportazzjoni, l-annimali tal-fart huma meqjusa bħala annimali tar-razza pura għat-tagħmir li jidħlu fis-subintestatura 01021000 tan-Nomenklatura Magħquda meta jkunu konformi mad-definizzjoni mogħtija fl-Artikolu 1 tad-Direttiva tal-Kunsill 77/504/KEE."
2. L-Artikolu 2 (2) huwa mibdul b'dan li ġej:
"2. Fil-waqt tal-formalitajiet doganali ta' l-importazzjoni rigward l-annimali li jidħlu fis-subintestatura 01021000 tan-Nomenklatura Magħquda għandu jiġi ppreżentat iċ-ċertifikat tar-razza jew dokument ekwivalenti li jindika l-isem u l-indirizz ta' min irabbi.
Jekk min irabbi huwa stabbilit ġewwa l-Komunità jrid, barra minn hekk, ikun ippruvat li ma tkun ġiet konċessa l-ebda rifużjoni jew li kull rifużjoni tkun ġiet imħallsa lura. Meta din il-prova ma tistax tkun ipprovduta, l-annimali għandhom jiġu kkunsidrati li bbenefikaw minn rifużjoni fuq l-esportazzjoni egwali għall-aktar levy għolja li kienet tapplika fil-jum ta' l-importazzjoni mill-ġdid ġewwa l-Komunità ta' l-annimali tal-fart li jidħlu fis-subintestaturi 01029031, 01029033 u 01029035 tan-Nomenklatura Magħquda."
Artikolu 6
Fl-Artikolu 1 tar-Regolament tal-Kummissjoni (KEE) Nru 988/80 tat-23 ta' April 1980 dwar l-applikazzjoni ta' l-aktar rata baxxa ta' rifużjoni fuq l-esportazzjoni dwar ċerti prodotti tal-laħam taċ-ċanga u l-vitella [16], l-ewwel parti tas-sentenza hija mibdula b'dan li ġej:
"Il-fatt li ma tkun ġiet iffissata l-ebda rifużjoni għall-prodotti li jidħlu fl-intestatura Nru 0201 u s-subintestatura 02061095 tan-Nomenklatura Magħquda esportati lejn l-Istati Uniti ta' l-Amerika m’għandux ikun meqjus."
Artikolu 7
Ir-Regolment tal-Kummissjoni (KEE) Nru 2377/80 ta' l-4 ta' Settembru 1980 dwar ir-regoli speċjali dettaljati sabiex tkun applikata s-sistema tal-liċenzji ta' l-importazzjoni u ta' l-esportazzjoni fis-settur tal-laħam taċ-ċanga u l-vitella [17] kif l-aħħar emendat bir-Regolament (KEE) Nru 3893/87 [18] huwa emendat kif ġej:
1. L-Artikolu 2 huwa mibdul b'dan li ġej:
"Artikolu 2
1. Liċenzja għandha tkun meħtiġa għall-importazzjoni ġewwa l-Komunità u l-esportazzjoni minnha għal kull wieħed mill-prodotti li hemm referenza dwarhom fl-Artikolu 1 (1) (a) tar-Regolament (KEE) Nru 805/68 u ta' kull prodott li jidħol fis-subintestaturi 16025090 u 16029069 tan-Nomenklatura Magħquda.
2. Liċenzja għandha tkun meħtieġa għall-esportazzjoni mill-Komunità tal-prodotti li jidħlu fis-subintestatura 01021000 tan-Nomenklatura Magħquda."
2. L-Artikolu 4 (a) huwa mibdul b'dan li ġej:
(a) Liċenzji ta' l-importazzjoni bl-iffissar bil-quddiem tal-levy:
(i) għal 30 ġurnata mill-jum tal-ħruġ tagħhom fil-qofol ta’ dak li jfisser l-Artikolu 21 (1) tar-Regolament (KEE) Nru 3183/80 għall-prodotti li jidħlu fl-intestatura Nru 020100 u s-subintestatura 02061095 tan-Nomenklatura Magħquda li joriġinaw fi u ġejjin mill-Arġentina jew l-Urugwaj.
(ii) għal 60 ġurnata minn dik id-data għall-prodotti li jidħlu fl-intestatura Nru 0202 u s-subintestatura 02062991 tan-Nomenklatura Magħquda, li joriġinaw fi u ġejjin mill-Arġentina, l-Awstralja, in-New Zealand jew l-Urugwaj.
(iii) għal 45 ġurnata minn dik id-data għall-prodotti li jidħlu fl-intestaturaa Nru 0202 u s-subintestatura 02062991 tan-Nomenklatura Magħquda, li joriġinaw fi u ġejjin mir-Rumanija:
3. L-Artikolu 8 huwa mibdul b'dan li ġej:
"Artikolu 8
1. L-applikazzjonijiet għal-liċenzji ta' l-esportazzjoni għandhom jidentifikaw il-prodotti fit-termini ta’
- waħda mis-subintestaturi tan-Nomenklatura Magħquda,
- wieħed mill-gruppi tas-subintestaturi tan-Nomenklatura Magħquda
meħuda mill-istess inċiżi li jidhru fl-Anness III.
L-istess subintestaturi jew gruppi ta' subintestaturi għandhom ikunu ddikjarati fil-liċenzja ta' l-esportazzjoni.
2. Mingħajr preġudizzju għad-disposizzjonijiet l-oħra, l-applikazjonijiet iridu jsiru għal-liċenzji ta' l-importazzjoni għall-prodotti li jidħlu fil-qofol ta’
- waħda mis-subintestaturi tan-Nomenklatura Magħquda,
- wieħed mill-gruppi tas-subintestaturi tan-Nomenklatura Magħquda
meħuda mill-istess inċiżi li jidhru fl-Anness IV.
L-istess subintestaturi jew grupp ta' subintestaturi għandhom jiġu dikjarati fil-liċenzja ta' l-importazzjoni.
3. B’dankollu, meta l-iffissar bil-quddiem tar-rifużjoni għal-ċerti destinazzjonijiet jew id-destinazzjonijiet kollha jkun possibbli biss għall-prodotti li jidħlu f’ċerti subintestaturi jew il-gruppi ta' subintestaturi, li hemm referemza dwarhom fil-paragrafu 1, is-Sezzjonijiet 12 ta' l-applikazzjoni u tal-liċenzja stess, għandhom jagħtu d-deskrizzjoni tal-prodotti eliġibbli għall-iffissar bil-quddiem tar-rifużjoni u s-subintestatura jew il-grupp ta' subintestaturi għandhom jiddaħlu fis-Sezzjonijiet 8. Il-liċenzja tkun valida biss għall-prodotti hekk innominati."
4. L-Artikolu 8a(1) u (2) huwa mibdul b'dan li ġej:
"1. Għall-prodotti li jidħlu fl-intestaturi Nri 0201 u 0202 u fis-subintestaturi 02061095 u 02062991 tan-Nomenklatura Magħquda l-applikazzjoni għal-liċenzja ta' l-esportazzjoni u l-liċenzja nfisha għandhom jinkludu fis-Sezzjonijiet 13 l-isem tal-pajjiż tad-destinazzjoni tal-prodott.
2. Għall-prodotti li jidħlu fl-intestaturi Nri 0201 u 0202 u fis-subintestaturi 02061095 u 02062991 tan-Nomenklatura Magħquda l-liċenzja ta' l-esportazzjoni bl-iffissar bil-quddiem tar-rifużjoni li hemm referenza dwarha fl-Artikolu 3 (a) għandha tinħareġ fil-ħames jum tax-xogħol wara l-jum li fih tkun ġiet iddepożitata l-applikazzjoni għajr jekk jittieħdu miżuri speċjali matul dan il-perjodu ta' żmien."
5. Fl-Artikolu 16 (1) il-parti tas-sentenza 'mis-subintestatura 0201 A II tat-Tariffa Komuni Doganali hija mibdula bi "mill-intestaturi Nri 0201, 0202 u s-subintestaturi 02061095 u 02062991 tan-Nomenklatura Magħquda".
6. Fl-Anness I, l-ewwel sezzjonijiet, il-punti 1, 2 u 3 huma mibdula bl-Anness III ta' dan ir-Regolament.
7. It-taqsimiet II ta' l-ewwel Anness hija mibdula bl-Anness IV ta' dan ir-Regolament.
8. L-Anness III huwa mibdul fl-Anness V ta' dan ir-Regolament huwa miżjud.
9. L-Anness IV mibdul fl-Anness VI ma' dan ir-Regolament huwa miżjud.
Artikolu 8
Ir-Regolament tal-Kummissjoni (KEE) Nru 139/81 tas-16 ta' Jannar 1981 li jiddefinixxi l-kondizzjonijiet għad-dħul ta' ċerti kwalitajiet ta' laħam taċ-ċanga u vitella friżati fis-subintestaturi 0201 A II b) 4 bb) 22 tat-Tariffa Komuni Doganali [19] kif emendat bir-Regolament (KEE) Nru 1652/87 [20] huwa emendat kif ġej:
1. Fit-Titolu s-subintestatura "0201 A II b) 4 bb) aa tat-Tariffa Komuni Doganali" huma mibdula bis-subintestatura"02023050 tan-Nomenklatura Magħquda".
2. L-Artikolu 1 huwa mibdul b'dan li ġej:
"Artikolu 1
Id-dħul ta' laħam tal-friża minn pajjiżi mhux membri fis-subintestatura 02023050 tan-Nomenklatura Magħquda (qatgħat mill-għonq, il-kustilja bl-għadma ta' l-ispalla u l-brisketta) għandhom ikunu soġġetti għall-produzzjoni ta' ċertifkat ta' awtentiċità li jissodisfa l-ħtiġiet stabbiliti f'dan ir-Regolament."
Artikolu 9
Fl-Artikolu 1 tar-Regolament tal-Kummissjoni (KEE) Nru 74/84 tat-12 ta' Jannar 1984 li jistabbilixxi l-kondizzjonijiet sabiex jiġu konċessi rifużjonijiet speċjali fuq l-esportazzjoni dwar ċerti qatgħat ta' laħam bl-għadma ta’ l-annimali tal-fart [21], kif emendat bir-Regolament (KEE) Nru 3169/87 [22], l-ewwel subparagrafu huwa hawnhekk mibdul b'dan li ġej:
"Qatgħat friski jew imkessħa ta' laħam bl-għadma li jidħol fis-subintestatura 02012090 tan-Nomenklatura Magħquda minn karkassi, nofs-karkassi, partijiet "kumpensati", partijiet tas-sider u partijiet tad-dahar ta' l-annimali adulti maskili tal-fart, bla ħsara għat-termini ta' dan ir-Regolament, jikkwalifikaw għar-rifużjoni speċjali fuq l-esportazzjoni."
Artikolu 10
Ir-Regolament tal-Kummissjoni (KEE) Nru 2388/84 ta' l-14 ta' Awissu 1984 dwar ir-regoli dettaljati sabiex jiġu applikati r-rifużjonijiet fuq l-esportazzjoni fil-każ ta' ċerti prodotti tal-laħam taċ-ċanga u tal-vitella priservati [23] kif l-aħħar emendat bir-Regolament (KEE) Nru3425/86 [24] huwa hawnhekk emendat kif ġej:
1. L-Artikolu 1 huwa mibdul b'dan li ġej:
"Artikolu 1
Il-prodotti ppriservati li jidħlu fis-subintestatura 16025090 tan-nomeklatura Magħquda li jilħqu l-kondizzjonijiet stabbiliti b'dan ir-Regolament u jiġu esportati lejn pajjiżi terzi għandhom ikunu eliġibbli għal rifużjoni speċjali meta jkunu mmanifatturati skond l-arranġamenti li hemm provvediment dwarhom bl-Artikolu 4 tar-Regolament (KEE) Nru 565/80."
2. L-Artikolu 3 huwa mibdul b'dan li ġej:
"Artikolu 3
Meta l-prodotti ppriservati li jidħlu fis-subintestatura 16025090 tan-Nomenklatura Magħquda ppreżentati b'mod konformi ma’ l-Artikolu 2, jerġgħu jiġu importati fit-territorju doganali tal-Komunità u ma jiġux iddikjarati għaċ-ċirkolazzjoni ħielsa skond ir-Regolament tal-Kunsill (KEE) Nru 754/76, l-awtorità kompetenti għandha tawtorizza l-ħruġ fiċ-ċirkolazzjoni ħielsa biss jekk, b'żieda mal-ħlas tad-dazji li japplikaw fuq l-importazzjoni, tiġi pprovduta prova li jkun ġie rkuprat l-ammont tar-rifużjoni konċess fuq l-esportazzjoni. Meta l-ammont konċess ma jistax jiġi stabbilit għas-sodisfazzjon ta' dawn l-awtoritajiet, dan għandu jiġi kkunsidrat li jkun egwali għall-ogħla rifużjoni applikabbli fid-data ta' l-aċċettazzjoni tad-dikjarazzjoni taċ-ċirkolazzjoni ħielsa għall-oġġetti involuti."
Artikolu 11
L-Anness I tar-Regolament tal-Kummissjoni (KEE) Nru 588/86 tat-28 ta' Frar 1986 dwar l-iffissar tal-levies speċjali fuq il-kummerċ tal-laħam taċ-ċanga u l-vitella rigward il-Portugall [25] huwa hawnhekk mibdul bl-Anness VII ta' dan ir-Regolament.
Artikolu 12
Ir-Regolament tal-Kummissjoni (KEE) Nru 1695/86 tat-30 ta' Mejju 1986 li jistabbilixxi regoli dettaljati sabiex jiġi applikat il-laġġju għall-qtil ta' ċerti annimali adulti tal-fart għall-qatla fir-Renju Unit [26] huwa hawnhekk emendat kif ġej:
1. Fl-Artikolu 10 (2) il-punt 'ċ' huwa mibdul b'dan li ġej:
"(ċ) fir-rigward kull wieħed mill-perjodi taż-żmien ta' għaxart ijiem, jikkomunikaw lill-Kummissjoni, mhux iktar tard minn 15-il jum wara dan, il-kwantitajiet tal-prodotti li jidħlu fis-subintestaturi 16025090 u 16029069 tan-Nomenklatura Magħquda."
2. L-Anness huwa mibdul bl-Anness VIII ta’ dan ir-Regolament.
Artikolu 13
L-Artikolu 1 (1) tad-Deċiżjoni tal-Kunsill 82/530/KEE tad-19 ta' Lulju 1982 li tawtorizza lir-Renju Unit sabiex jippermetti lill-awtoritajiet ta’ l-Isle of Man li japplikaw sistema ta' liċenzji speċjali għall-importazzjoni tal-laħam tan-nagħaġ u l-laħam taċ-ċanga u vitella [27], kif emendata bid-Deċiżjoni 84/363/KEE [28], huwa hawnhekk mibdul b'dan li ġej:
"1. Sabiex jiġu limitati l-importazzjonijiet, ir-Renju Unit jista' jawtorizza lill-Gvern ta’ l-Isle of Man li japplika sistema ta' liċenzji speċjali ta' l-importazzjoni għall-prodotti tas-setturi tal-laħam tan-nagħaġ u l-laħam taċ-ċanga u l-vitella, li jidħlu fl-intestaturi u fis-subintestaturi 010210, 01029010, 01029031, 01029033, 01029035, 01029037, 0104, 0201, 0202, 0204, 02061095 u 02062991 tan-Nomenklatura Magħquda."
Artikolu 14
L-Artikolu 2 (1) tar-Regolament tal-Kummissjoni (KEE) Nru 2670/85 tat-23 ta' Settembru 1985 dwar il-bejgħ bi prezzijiet fissi bil-quddiem b'rata ta' livell standard ta’ ċertu laħam taċ-ċanga bl-għadma minn ċerti aġenziji ta' l-intervent u intiż għall-esportazzjoni [29] kif l-aħħar emendat bir-Regolament (KEE) Nru 2405/87 [30] huwa hawnhekk mibdul b'dan li ġej:
"1. Il-laħam irid jiġi esportat lejn waħda mid-destinazzjonijiet li għalihom rifużjoni hija ffissata għall-prodotti li jidħlu fis-subintestatura 02023090 tan-Nomeklatura Magħquda."
Artikolu 15
Fl-Artikolu 2(1) tar-Regolament tal-Kummissjoni (KEE) Nru 1055/87 ta' l-14 ta' April 1987 dwar il-bejgħ bi prezzijiet fissi bil-quddiem b'rata ta' livell standard għal ċertu laħam taċ-ċanga u l-vitella bil-għadma miżmuma minn ċerti aġenziji ta' l-intervent u ntiżi għall-esportazzjoni u li jemenda r-Regolament (KEE) Nru 1687/76 [31], emendat bir-Regolament (KEE) Nru 1416/87 [32], l-ewwel sentenza hija mibdula b'dan li ġej:
"1. Il-laħam irid jiġi esportat lejn waħda mid-destinazzjonijiet li għalihom ir-rifużjoni hija ffissata għall-prodotti li jidħlu fis-subintestatura 02023090 tan-Nomenklatura Magħquda."
Artikolu 16
Dan ir-Regolament għandu jidħol fis-seħħ fl-1 ta' Jannar 1988.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 22 ta' Diċembru 1987.

Labels: 3
17
6